Gandia posa en marxa el dispositiu de Tots Sants evitant les aglomeracions per a garantir l'aforament en el cementeri
27 octubre 2021

## Gandia posa en marxa el dispositiu de Tots Sants evitant les aglomeracions per a garantir l'aforament en el cementeri27 octubre 2021Última actualització: 28 octubre 2021

![](../gestion/img/0e9c1a03ad13b694a2bbd85a69bb85bb76feb5c196901ee34e0ed28e4aa434d2.jpg)  
  

El **regidor de Serveis Bàsics al Ciutadà i Qualitat Urbana, Miguel Àngel Picornell**, i l’**edil de Seguretat Ciutadana, Trànsit i Mobilitat, Nacho Arnau**, han informat aquest matí del dispositiu especial que posarà en marxa l’Ajuntament de Gandia al cementeri municipal amb motiu de Tots Sants, el qual començarà el pròxim divendres 29 d’octubre i finalitzarà el dilluns 1 de novembre. En aquest sentit, l’**alcalde de Gandia, José Manuel Prieto,** acompanyat de Picornell i Arnau, i tècnics municipals, va efectuar ahir una visita al cementeri municipal de Gandia i al cementeri parroquial de Benipeixcar per a revisar i comprovar en primera persona tot l’operatiu que està duent-se a terme.

Arnau ha advertit que _“tot i que estem comprovant que la societat està relaxant-se un poc, no hem d’oblidar els protocols marcats per la Direcció de Salut Pública. Per això, es delimitaran les entrades i eixides al cementeri, marcant itineraris per dins del mateix i garantint que l’aforament es complisca”._ El responsable de Seguretat Ciutadana també ha apuntat que _“es preveu com sempre una presència massiva al cementeri. Per tant, hem d’assegurar que no hi haja aglomeracions”._

Com és habitual, hi haurà servei de La Marina Gandiense des del Grau fins al cementeri, i viceversa, des de les 9 hores fins a l’última eixida a les 18.30 hores des del cementeri fins al Grau. També s’amplia l’horari del cementeri en una hora, de manera que fins a l’1 de novembre estarà obert des de les huit del matí i tancarà les portes a les sis de la vesprada. A més, el dilluns 1 de novembre, festivitat de Tots Sants, a les 16 hores s’oficiarà la  tradicional missa de campanya.

Per la seua banda, Picornell ha fet menció a la resolució de 8 d’octubre de 2021 de la Conselleria de Sanitat Universal i Salut Pública, on s’especifica l’evolució favorable de la crisi sanitària ocasionada per la covid-19 a la Comunitat Valenciana, evidenciant una important millora de la situació i mantenint el territori valencià en un nivell d’alerta amb tendència descendent. _“La situació epidemiològica és molt positiva i el procés de desescalada està caminant cap a una certa normalitat, però encara és necessari mantenir mesures generals de prevenció contra la covid-19 per a evitar ressorgiments. Així, de conformitat amb el que disposa aquesta resolució, s’ubicarà un cartell informatiu visible al públic durant tota setmana i fins a la festivitat de Tots Sants, recordant el deure de cautela i protecció”,_ ha indicat.

Per tant, els usuaris del cementeri hauran d’adoptar les mesures necessàries per a evitar la generació de riscos de propagació de la covid-19, com ara guardar una distància interpersonal d’un metre i mig; ús de mascareta excepte per a persones amb dificultats respiratòries; prohibició de fumar dins del cementeri; higiene freqüent de mans amb ús d’aigua o gel hidroalcohòlic (hi haurà hidrogel a les entrades del cementeri i botelles de sabó en cadascuna de les fonts); es reforçarà la neteja i desinfecció dels lavabos; no és obligatori l’ús de guants de plàstic, però es recomanen per a aquelles persones que hagen d’utilitzar escales, graneres o poals.

[Twittear](https://twitter.com/share)